Avellaneda Racing Club. Racing Club de Avellaneda – Buenos Ayres shahrida joylashgan Argentina professional futbol klubi. 1903-yilda tashkil etilgan Racing Argentinaning eng kuchli jamoalaridan biri hisoblanadi. Racing hozirda Argentinaning Primera Divisiónida ishtirok etib keladi. Racing „Primera División“ chempionatida 18 marotaba gʻalaba qozongan, 1913—1919-yillar orasida yetti marta ketma-ket chempionat gʻolibiga aylangan. Racing nafaqat Argentina futbol tarixida ketma-ket titullar rekordiga ega, balki bu kabi yutuqqa erishgan Janubiy Amerikadagi yagona jamoa hisoblanadi. Shuningdek, jahon chempioni boʻlgan mamlakatlarda yetti marta chempion boʻlgan toʻrtta klubdan biri. Klubda, shuningdek, beshta Ibarguren kubogi, toʻrtta Copa de Honor Municipalidad de Buenos Aires va bitta Copa Beccar Varela sovrinlari mavjud. Ushbu yutuqlarga sabab jamoa „"La Academia"“ („Akademiya“) laqabini olgan va bu laqab haligacha klub va uning muhlislarini anglatadi. Xalqaro maydonda klub 6 ta titulni qoʻlga kiritgan, ulardan 3 tasi CONMEBOL va boshqa xalqaro tashkilotlar tomonidan tashkil etilgan musobaqadagi sovrinlardir. Bir marotaba „Copa Libertadores“, bir marotaba Intercontinental Cup va Supercopa Libertadores sovrinlarida chempionlikga erishgan. Jamoaning uy libosidagi ranglari Argentina milliy futbol terma jamoasinikiga oʻxshash, moviy va oq ranglari mavjud. Shortik va paypoqlar qora, koʻk yoki oq rangda. Futboldan tashqari, Racingda nomi bilan qatnashuvchi boshqa sport klublari ham mavjud. Badiy gimnastika, basketbol, plyaj futboli, boks, shaxmat, maydon xoki, futzal, qoʻlbola, jang sanʼati, tennis va voleybol kabi sport jamoalari mavjud. Tarix. Klubning kelib chiqishi XIX asr oxirida Buenos-Ayresning Buyuk Janubiy temir yoʻli xodimlariga borib taqaladi. Ular rahbarlarga futbol maydoni qurib berish va u yerda futbol oʻynash talabini qoʻyishadi. Ushbu talab qondirilgandan soʻng, ular oʻzlarining asosan britaniyalik immigratorlar tomonidan tashkil etilgan jamoalarga qarshi birinchi oʻyinlarini ushbu stadionda oʻynashni boshlaydilar. 1898-yilda ushbu ishchilar „Argentinos Excelsior Club“ nomli klubni tashkil etishdi. Bu klub 1901-yilda oʻz faoliyatini yakunladi. Shunga qaramay, klub 1902-yil 16-martda „Colorados Unidos“ nomi bilan qayta tashkil etildi. Racing 1905-yilda Argentina futbol assotsiatsiyasiga aʼzo boʻlgan va Argentina futbol ligasi tizimining quyi divizionlarida oʻynay boshlagan. 1906-yilda klub Segunda Divizionida oʻynash uchun roʻyxatdan oʻtgan. Futboldagi ilk yillar. 1909-yilda Racing Primera divizioniga chiqish uchun pley-offda ishtirok etdi, ammo Gimnasia va Esgrima de Buenos-Ayres klublaridan magʻlubiyatga uchradi. Racing nihoyat 1910-yilda birinchi divizionga koʻtarilib, pley-off bosqichida „Boka Xuniors“ga qarshi 4000 tomoshabin qarshisida gʻalaba qozondi. Stadion. Racing klubi uy oʻyinlarini „Estadio Presidente Peron“ arenasida (Argentinaning sobiq prezidenti Juan Domingo Perón sharafiga nomlangan), xalq orasida „El Cilindro de Avellaneda“ arenasida oʻtkazadi. Stadion 1950-yilda ochilgan va 1997-yilda qayta taʼmirlash ishlari olib borilgan. Maydonning oʻlchami 105x70 metr. Racingning stadioni Argentinada River Pleyt stadionidan keyin ikkinchi yirik stadion hisoblanadi. Dastlab, arena 120 000 sigʻimga ega boʻlishi mumkin edi, ammo qayta qurishlar davomida uning sigʻimi 64 161 ga qisqartirildi.